ร้านรับแลกเงินบูม รับท่องเที่ยวเติบโต
ธปท.เผยบุคคลรับอนุญาตแลกเปลี่ยนเงินตราต่างประเทศเพิ่มเป็น 2,047 แห่ง เตรียมรับนักท่องเที่ยวต่างชาติที่แห่เข้าไทยมากขึ้น
4 พ.ย. 2560

ธปท.เผยบุคคลรับอนุญาตแลกเปลี่ยนเงินตราต่างประเทศเพิ่มเป็น 2,047 แห่ง เตรียมรับนักท่องเที่ยวต่างชาติที่แห่เข้าไทยมากขึ้นธนาคารแห่งประเทศไทย (ธปท.) รายงานจำนวนผู้ได้รับอนุญาตประกอบธุรกิจเป็นบุคคลรับอนุญาตให้แลก เงินตราต่างประเทศ (Money Changer) หรือร้านรับแลกเปลี่ยนเงิน ล่าสุด ณ เดือน ก.ย. 2560 มีทั้งสิ้น 2,047 แห่งทั่วประเทศ เพิ่มขึ้นจากระยะเดียวกันปีก่อน 138 แห่ง โดยจำนวนผู้ให้บริการในพื้นที่ภาคใต้เพิ่มมากที่สุด 127 แห่ง รวมเป็น 1,017 แห่ง ซึ่งเพิ่มในพื้นที่ จ.ภูเก็ตและสุราษฎร์ธานี ที่เป็นแหล่งท่องเที่ยวสำคัญเป็นหลักน.ส.ชนาพร พูนทรัพย์หิรัญ อุปนายกสมาคมแลกเปลี่ยนเงินตราต่างประเทศ และประธานและกรรมการผู้จัดการ บริษัท ทเวลฟ์ วิคทอรี่ เอ็กเชน กล่าวว่า การเพิ่มขึ้นของร้านรับอนุญาตแลกเปลี่ยนเงินน่าจะเป็นเพราะเตรียมรับจำนวนนักท่องเที่ยวต่างประเทศที่จะเดินทางเข้ามาไทยเพิ่มขึ้นในช่วงไฮซีซั่นนี้ ทั้งกลุ่มที่เดินทางมาเที่ยวเองและกรุ๊ปทัวร์ที่ยังต้องการแลกเงินบาท เพื่อการใช้จ่ายและท่องเที่ยวในไทย โดยเฉพาะนักท่องเที่ยวจีน ยุโรป สหรัฐ ขณะเดียวกันก็มีนักท่องเที่ยวไทยที่มาซื้อเงินตราต่างประเทศ เพื่อเดินทางออกไปเที่ยวต่างประเทศอย่างต่อเนื่อง เช่น ญี่ปุ่น